Leonberginkoira

Leonberginkoira () on suurikokoinen saksalainen seura-, perhe- ja vahtikoira.

 Ulkonäkö 
Yleisvaikutelma: Alkuperäistä käyttötarkoitustaan vastaavasti leonberginkoira on hyvin suuri, voimakas ja lihaksikas mutta silti tyylikäs koira. Sille on tunnusomaista tasapainoinen ruumiinrakenne ja itsevarma rauhallinen, mutta valpas luonne.

Uroksen säkäkorkeus on 72–80 cm, nartun 65–75 cm. Runko on säkäkorkeutta jonkin verran pidempi. Pää mieluummin pitkänomainen kuin lyhyt, leveyttään korkeampi. Kuono ja kallo yhtä pitkät. Päässä ei ryppyjä. Kallo hiukan kupera, ei takaosastaan oleellisesti leveämpi kuin silmien kohdalta. Otsapenger selvä, mutta ei liioiteltu. Kuononselkä leveä, vähän kupera. Huulet tiiviit väriltään mustat. Kirsu musta. Säännöllinen. tasainen ja täydellinen leikkaava purenta, tasapurenta sallittu. Silmät ruskeat, soikeat, luomet eivät roiku. Korvat korkealle kiinnittyneet, riippuvat, melko isot ja paksut. Kaula pitkähkö, kaareva, ei löysää kaulanahkaa. Säkä korostunut. Selkä suora ja leveä. Lantio melko pitkä. Rintakehä syvä ja leveä. Raajaluusto huomattavan vahva. Käpälät tiiviit, melkein pyöreät. Kulmaukset voimakkaat. Liikunta pitkällä askeleella ja hyvällä takaraajojen työnnöllä.

 Luonne ja käyttäytyminen 
Leonberginkoira on itsevarma, rauhallinen, oppivainen, keskittymiskykyinen ja peloton, eikä sen kuulu olla arka eikä aggressiivinen. Sillä on kohtalainen temperamentti, ja se on erittäin leikkisä. Tottelevaisuutensa vuoksi se on helppo kouluttaa, ja se tulee hyvin toimeen lasten kanssa. Vaikka se onkin herkkä, eloisa, lempeä ja ystävällinen, niin samalla myös toimelias ja voimakastahtoinen: sillä on taipumus vahtia omaa aluettaan. Rotu nauttii lenkkeilystä, jota se siksi myös vaatii.

Nykyään koiraa voi käyttää paitsi seura- ja vahtikoirana, myös vesipelastuksessa.

 Alkuperä 
Leonbergin kaupungista kotoisin oleva Heinrich Essig astutti 1830- ja 1840-luvun vaihteessa mustavalkoisen newfoundlandinkoiranartun (myöhemmin landseer) St. Bernhardin luostarista hankitulla Barry-nimisellä
bernhardinkoirauroksella. Myöhemmin risteytyksiin käytettiin myös pyreneittenkoiraa. Desmond Morriksen mukaan jalostuksessa olisi käytetty myös kookasta itävaltalaista, brienpaimenkoiraa muistuttanutta karjakoirarotua nimeltä jagdgriffon.Morris, Desmond. Dogs - The Ultimate Dictionary of Over 1000 Dog Breeds, s. 704. Trafalgar Square, 2008: North Pomfret, Vermont.

Parissakymmenessä vuodessa rotu oli saavuttanut huiman suosion, ja oikein komeista koirista maksettiin suuria summia. Leonberginkoira oli tuohon aikaan statussymboli; kuuluisien taiteilijoiden, ruhtinaitten ja jopa kuninkaitten seuralainen. 1800-luvun loppupuolella leonberginkoira oli Baden-Württembergin alueella pääasiassa maatilojen koira, koska se tunnettiin vartio- ja vetotaidoistaan. Maailmansotien jälkeen koirien määrä väheni.

 Terveys 
Leonberginkoiralla esiintyy mm. seuraavia perinnöllisiä sairauksia ja vikoja: 
 lonkkanivelen kasvuhäiriö HD eli nk. lonkkavika 
 osteokondroosi OD eli kyynärnivelen kasvuhäiriö 
 perinnöllinen harmaakaihi HC 
 kivesvika
 purentavika (ala- tai yläpurenta) 

 Roturisteytysprojekti 
Rodulle on aloitettu geenipoolin laajentamiseen pyrkivä kansainvälinen Leonberger Genetic Diversity Project (Leogen), johon osallistuvat mm. Suomen Leonberginkoirat ry, Leonberger Club of Great Britain, Deutscher Club für Leonberger Hunde, Schweizerischer Leonberger Club ja Guide Dogs Foundation UK.Leogen - The Leonberger Genetic Diversity Project. Haettu 28.12.2025. Pentueita aiotaan teettää Suomessa, Isossa-Britanniassa ja Sveitsissä.The Plan. Leogen - The Leonberger Genetic Diversity Project. Haettu 28.12.2025. Ensimmäinen pentue, jossa isänä oli opaskoirana toimiva kultaisen noutajan ja labradorinnoutajan risteytys, syntyi Isossa-Britanniassa heinäkuussa 2025, ja siinä oli kolme urosta ja kolme narttua.A Litter. Leogen - The Leonberger Genetic Diversity Project. Haettu 28.12.2025. Toinen pentue, jossa emänä oli landseer, syntyi Suomessa elokuussa 2025, ja siinä oli neljä urosta ja neljä narttua.B Litter. Leogen - The Leonberger Genetic Diversity Project. Haettu 28.12.2025. Lisäksi Isossa-Britanniassa on suunnitteilla astuttaa leonberginkoiranarttu "harvinaiselta aasialaiselta maatiasrodulta" kerätyllä tuontispermalla.LEOGEN Genetic Diversity Project: Newsletter August 2025, s. 2. Leogen - The Leonberger Genetic Diversity Project. Haettu 28.12.2025. 

Lähteet

 Aiheesta muualla 

 Suomen leonberginkoirat ry
 Suomen Kennelliitto: Rotumääritelmä

Luokka:FCI 2 Pinserit, snautserit, molossityyppiset ja sveitsinpaimenkoirat
Luokka:Vuoristokoirat
Luokka:Saksalaiset koirarodut
Luokka:Seulonnan keskeiset artikkelit